
      PL-x 342/2017

                        RAPORT COMUN

asupra proiectului de Lege privind precursorii de explozivi, precum şi pentru modificarea şi completarea unor acte normative
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate, pentru dezbatere în fond, în procedură de urgenţă, cu proiectul de Lege privind precursorii de explozivi, precum şi pentru modificarea şi completarea unor acte normative, trimis cu adresa  nr. PL-x 342 din 17 octombrie 2017 şi înregistrat cu nr.4c-11/935 din 18 octombrie 2017 la Comisia juridică, de disciplină şi imunităţi şi cu nr.4c-12/1064 din 18 octombrie 2017 la Comisia pentru apărare, ordine publică şi siguranţă naţională.    
Senatul, în calitate de primă Cameră sesizată, a adoptat iniţiativa legislativă în şedinţa din ziua de 10 octombrie 2017.
Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare stabilirea unor măsuri referitoare la regimul juridic al precursorilor de explozivi, precum şi punerea în aplicare la nivel naţional a dispoziţiilor cuprinse în Regulamentul (UE) nr.98/2013 al Parlamentului European şi al Consiliului din 15 ianuarie 2013 privind comercializarea şi utilizarea precursorilor de explozivi. Totodată, prin proiect se preconizează şi modificarea şi completarea unor acte normative cu relevanţă în acest domeniu, în scopul furnizării pentru mediul de afaceri a unui grad sporit de certitudine juridică prin legiferarea unitară a aspectelor legate de desfăşurarea operaţiunilor cu precursori de explozibili.

Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.663 din 17 august 2017.

Consiliul Economic şi Social a avizat favorabil proiectul de lege, conform adresei cu nr.3655 din 25.07.2017.

Consiliul Suprem de Apărare a Ţării a avizat proiectul de Lege privind precursorii de explozivi, precum şi pentru modificarea şi completarea unor acte normative, prin Hotărârea nr.85 din 11 august 2017, transmisă prin adresa cu nr.8031/16.08.2017.
Comisia pentru drepturile omului, culte şi problemele minorităţilor naţionale a avizat favorabil proiectul de lege, cu unanimitate de voturi, în şedinţa din ziua de 24 octombrie 2017, conform avizului transmis prin adresa cu nr.4c-5/430 din 25 octombrie 2017.

Comisia pentru industrii şi servicii a avizat favorabil iniţiativa legislativă, cu unanimitate de voturi, în şedinţa din ziua de 24 octombrie 2017, conform avizului transmis prin adresa cu nr.4c-3/493 din 26 octombrie 2017.

Comisia pentru administraţie publică şi amenajarea teritoriului a avizat favorabil proiectul de lege, cu unanimitate de voturi, în şedinţa din ziua de 31 octombrie 2017, în conformitate cu avizul transmis prin adresa cu nr.4c-6/335 din 31 octombrie 2017.

Comisia pentru mediu şi echilibru ecologic a avizat favorabil iniţiativa legislativă, cu majoritate de voturi, în şedinţa din ziua de 24 octombrie 2017, conform avizului transmis prin adresa cu nr.4c-27/772 din 25 octombrie 2017.

În conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, comisiile sesizate în fond au dezbătut iniţiativa legislativă în şedinţe separate. 
Membrii Comisiei pentru apărare, ordine publică şi siguranţă naţională au examinat proiectul de lege în şedinţa din ziua de 1 noiembrie 2017.

La lucrări, din totalul de 21 de deputaţi, membrii comisiei au fost prezenţi conform listei de prezenţă.

La dezbateri au participat, în calitate de invitaţi, domnul Bogdan Samoilă, subsecretar de stat în Ministerul Afacerilor Interne şi domnii Rădulescu Mihai şi Aldea Adrian, din cadrul IGPR.

În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor adoptarea proiectului de Lege privind precursorii de explozivi, precum şi pentru modificarea şi completarea unor acte normative, în forma adoptată de Senat.
Membrii Comisiei juridice, de disciplină şi imunităţi au dezbătut iniţiativa legislativă în şedinţele din zilele de 27 noiembrie 2017 şi 18  decembrie 2017.
Deputaţii din Comisia juridică, de disciplină şi imunităţi au fost prezenţi la şedinţe conform listei de prezenţă.
La dezbateri au participat, în calitate de invitaţi din partea Guvernului României, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, domnul comisar de poliţie Bogdan Samoilă, subsecretar de stat în cadrul Ministerului Afacerilor Interne şi domnii comisari şefi în cadrul IGPR Aldea Adrian – şef serviciu şi Rădulescu Mihai – ofiţer specialist.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să aprobe raportul preliminar transmis prin adresa cu nr.4c-12/1064 din 18 octombrie 2017de Comisia pentru apărare, ordine publică şi siguranţă naţională şi să transmită plenului un raport comun de adoptare a proiectului de lege, în forma adoptată de Senat.
Membrii celor două comisii sesizate pentru dezbaterea în fond a proiectului de lege privind precursorii de explozivi, precum şi pentru modificarea şi completarea unor acte normative au hotărât să propună plenului Camerei Deputaţilor, spre dezbatere şi adoptare, un raport comun de adoptare a iniţiativei legislative, în forma adoptată de Senat.
Proiectul de lege se încadrează în categoria legilor organice, fiind incidente prevederile art.73 alin.(3) lit.h) şi k) din Constituţia României, republicată.
PREŞEDINTE



          PREŞEDINTE
     Eugen NICOLICEA



Gheorghe-Dorel CĂPRAR
SECRETAR, 




SECRETAR,
Neculai Costel DUNAVA



Consilier parlamentar,
 





 Consilier parlamentar,

Rodica Penescu







 George Cucu
PAGE  
3

